*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*224. számú előterjesztés*

Bátaszék Város Önkormányzat Képviselő-testületének 2023. december 18-án

14 órakor megtartandó ülésére

Bátaszék Város Önkormányzata által nyújtandó felsőoktatási tanulmányi ösztöndíjról szóló önkormányzati rendelet módosítása

|  |
| --- |
| **Előterjesztő:** dr. Bozsolik Róbert polgármester  **Készítette**: dr. Firle-Paksi Anna aljegyző  Diószeginé Halász Orsolya ügyintéző    **Törvényességi ellenőrzést végezte:** Takaróné dr. Mihó Beatrix  mb. hatósági irodavezető  **Tárgyalja:**  KOIS Bizottság: 2023.12.11.  PG Bizottság: 2023.12.12. |

**Tisztelt Képviselő- testület!**

Az ösztöndíj program a városban állandó lakóhellyel és kiváló tanulmányi eredménnyel rendelkező, magyar felsőoktatásban tanuló fiataljait részesíti havonta meghatározott összegű ösztöndíjban. Az ösztöndíj mértéke eltérő összeg, tanulmányi eredmény alapján és aszerint, hogy alapképzésben vagy mesterképzésben illetve egységes osztatlan képzésben vesz részt.

Az ösztöndíj bevezetése óta már négy pályázati fordulót bonyolítottunk le és azt jó érzéssel megállapíthatjuk, hogy továbbra is nagy érdeklődés övezi. Az augusztusi testületi ülésen módosítottuk a rendeletünket, szükséges volt a beadási határidőket változtatni és néhány pontosítást elvégezni.

A nemzeti felsőoktatásról szóló 2011. évi CCIV. törvény(a továbbiakban: Nftv.) módosított rendelkezéseihez igazodva szükséges ismételten módosítani az önkormányzati rendeletet is.

Nftv. 43/A. §-a szerint:

„(1)***A hallgatói jogviszony*** *– törvényben vagy kormányrendeletben meghatározott kivétellel –* ***érvényes diákigazolvánnyal igazolható.****"*

Javasoljuk Bátaszék Város Önkormányzata Képviselő-testületének 17/2021. (XII. 16.) önkormányzati rendelet 5. § a) pontját az alábbiak szerint (dőlt betűvel jelzett szöveggel) kiegészíteni:

„A kérelemhez csatolni kell

a) a hallgató részére az oktatási intézménye***/oktatási hivatal*** által kiállított eredeti aktív hallgatói jogviszony igazolást ***vagy érvényes diákigazolvány másolatát***;

b) a hallgatónak a kérelem benyújtását közvetlenül megelőző lezárt szemeszteréről az oktatási intézmény által kiállított, aláírt és lepecsételt igazolását, mely tartalmazza a hallgató súlyozott tanulmányi átlagát, vagy a benyújtást közvetlenül megelőző lezárt szemeszterben teljesített kurzusok kreditét és érdemjegyét.”

**A fentiekre tekintettel kérjük a Képviselő-testületet a mellékelt rendelet tervezet elfogadására.**

***HATÁSVIZSGÁLAT***

**Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet módosításáról szóló rendelet-tervezethez**

**Társadalmi, gazdasági, költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** hallgatói jogviszony igazolása egyszerűbb lesz

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** rendelkezésre állnak

**Véleményeztetés:** Pénzügyi és Gazdasági Bizottság, KOIS Bizottság

***INDOKOLÁS***

**Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet módosításáról**

**Általános indokolás:**

A nemzeti felsőoktatásról szóló 2011. évi CCIV. törvény(a továbbiakban: Nftv.) módosított rendelkezéseihez igazodva szükséges ismételten módosítani az önkormányzati rendeletet, hiszen a hivatkozott törvény kimondja, hogy a hallgatói jogviszony érvényes diákigazolvánnyal igazolható.

**Részletes indokolás:**

**Az 1. §-hoz**

A módosítás lehetőséget biztosít a hallgatói jogviszony érvényes diákigazolvánnyal történő igazolására.

**A 2. §-hoz**

Hatályba léptető rendelkezést tartalmaz.